钦定古今图书集成/明伦汇编/氏族典/第272卷 > 王构
## 钦定古今图书集成/明伦汇编/氏族典/第272卷 > 王构

按《元史王构传》，“构字肯堂，东平人。父公渊，遭金末之
乱，死守坟墓，诸兄呼之不出。构少颖悟，风度凝厚，学问该博，文章典雅。弱冠以词赋中选为东平行台掌
书记。至元十一年，授翰林国史院编修官。十三年，迁
应奉翰林文字，升修撰。丞相和礼霍孙拜司徒，辟构
为司直，历吏部、礼部郎中，审囚河南，多所平反。改太”
常少卿，擢淮东提刑按察副使。寻以治书侍御史检
核燕南钱谷，明年春，还。成宗立，为学士，纂修《实录》。书
成，参议中书省事，以疾归东平。久之，起为济南路总
管。武宗即位，以纂修《国史》召赴阙，拜翰林学士承旨，
未几，以疾卒。构历事三朝，练习台阁典故，凡祖宗谥
册册文，皆所撰定。子士熙，仕至中书参政，卒官南台
御史中丞。士点淮西廉访司佥事。皆能以文学世其
家。